SKRIFTLIG FORESPØRGSEL E-3419/01

af Stavros Xarchakos (PPE-DE)og Ioannis Marínos (PPE-DE) til Kommissionen

(21. december 2001)

Om: Kulturskatte i det besatte Cypern

Ifølge offentliggørelser i den græske og cypriotiske presse er en kulturskat af uvurderlig værdi i fare for igen at komme i hænderne på en smuglerbande, som har stjålet den fra det besatte Cypern og forsøgt at sælge den i udlandet. Det drejer sig om de berømte dele af vægmalerierne fra Antifonitis-klosteret i Pentadaktilos i den af den tyrkiske hær besatte del af Cypern, som blev beslaglagt i oktober 1997 ved en koordineret indsats fra det tyske og det cypriotiske politis side i München.

Vægmalerierne blev fundet i dele, skjult bag væggene og under gulvene i to huse tilhørende den notoriske tyrkiske oldsagshæler Aydin Dikmen, som dengang blev arresteret af Interpol men i dag mærkeligt nok færdes frit omkring, selvom han skylder den tyske stat i skat. Kulturskatten befinder sig endnu hos politiet i München, og det er ikke lykkedes at få den tilbageleveret til Republikken Cypern, mens der ifølge oplysninger fra Tyskland er alvorlig fare for, at den igen vil blive udleveret til den tyrkiske smugler!

Der er to grunde til dette i øvrigt ikke særlig usandsynlige hændelsesforløb: På den ene side har det tidligere Vesttyskland ikke underskrevet Unesco-konventionen fra 1970, som sikrer tilbagelevering af stjålne kunstværker til deres oprindelseslande, hvorimod Østtyskland har underskrevet denne konvention, og ifølge traktaten om Tysklands genforening skal også det tidligere Vesttyskland opfylde de forpligtelser,

som Østtyskland har indgået gennem underskrivelsen. På den anden side foreskriver den tyske lovgivning, at tyvekosterne kan leveres tilbage til forhandleren i stedet for til oprindelseslandet, hvis der er gået ti år (og i visse tilfælde tyve år) efter tyveriet. Alt dette rummer fare for, at smugleren belønnes, og Republikken Cypern straffes.

Kan Kommissionen oplyse, om den er opmærksom på denne sag? Agter den at rejse spørgsmålet over for de tyrkiske myndigheder, hvis hær i 27 år har holdt den nordlige del af Cypern besat? Hvilke skridt agter Kommissionen at tage over for de tyske myndigheder? Hvilke muligheder har Kommissionen for at træffe foranstaltninger med henblik på omgående at få udleveret tyvekosterne til Republikken Cyperns myndigheder?

Svar afgivet på Kommissionens vegne af Günter Verheugen

(14. februar 2002)

Den af det ærede medlem nævnte sag vedrører en klage fra Republikken Cypern mod den person, der er i besiddelse af de omtvistede genstande. Kommissionen har ingen hjemmel til at engagere sig i retssager i medlemsstaterne, som ikke har nogen tilknytning til EU-rettens gennemførelse.

Desuden kan det ærede medlems oplysninger om den relevante tyske lovgivning øjensynlig uden problemer klarlægges af de kompetente tyske myndigheder.

Under alle omstændigheder er Tyskland ikke forpligtet til at overholde de traktater, som er indgået af det tidligere DDR (Den Tyske Demokratiske Republik). Ifølge artikel 12 i traktaten af 31. august 1990 om Tysklands forening skal Tyskland føre forhandlinger med det tidligere DDR's kontraherende partnere om, hvorvidt traktaterne skal videreføres eller ophøre med at eksistere.

I henhold til paragraf 937, stk. 1, i Bürgerliches Gesetzbuch overføres ejerskabet automatisk til en person, der uafbrudt har været i besiddelse af en genstand i en periode på 10 år. Ifølge stk. 2 i samme paragraf kan ejerskabet imidlertid ikke overføres, hvis besidderen ikke var i god tro, da han erhvervede genstanden, eller senere har fundet ud af, at genstanden tilhører en anden.